## Zakon o izmjenama i dopunama Zakona o znanstvenoistraživačkoj djelatnosti

### NN 29/1996 (17.4.1996.), Zakon o izmjenama i dopunama Zakona o znanstvenoistraživačkoj djelatnosti

# **ZASTUPNIČKI DOM SABORA REPUBLIKE HRVATSKE**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O ZNANSTVENOISTRAŽIVAČKOJ DJELATNOSTI**

Proglašavam Zakon o izmjenama i dopunama Zakona o znanstvenoistraživačkoj
djelatnosti, koji je donio Zastupnički dom Sabora Republike Hrvatske na
sjednici 29. ožujka 1996.

Broj: 01-96-711/1

Zagreb, 5. travnja 1996.

Predsjednik

Republike Hrvatske

**dr. Franjo Tuđman,** v. r.

## **ZAKON**

### **O IZMJENAMA I DOPUNAMA ZAKONA O ZNANSTVENOISTRAŽIVAČKOJ DJELATNOSTI**

Članak 1.

U Zakonu o znanstvenoistraživačkoj djelatnosti ("Narodne novine" br.
96/93. i 34/94.) u članku 14. stavku 1. riječi: "na prijedlog Nacionalnog
znanstvenog vijeća zamjenjuju se riječima: "na prijedlog Vlade Republike
Hrvatske".

Članak 2.

U članku 15. podstavak prvi mjenja se i glasi:

"- utvrđuje i podnosi Vladi Republike Hrvatske nacrt prijedloga Nacionalnog
znanstvenoistraživačkog programa".

Članak 3.

Članak 22. mijenja se i glasi:

"Javni institut se osniva za provedbu programa znanstvenih istraživanja
kao javne službe u znanstvenoistraživačkoj djelatnosti.

Program iz stavka 1. ovoga članka sastoji se od ugovornih znanstvenoistraživačkih
projekata i programa kontinuirane istraživačke djelatnosti.

Javni institut osniva se uredbom Vlade Republike Hrvatske na temelju
potvrdnog mišljenja Nacionalnoga znanstvenog vijeća o tome da program znanstvenoistraživačke
djelatnosti instituta obuhvaća program kontinuirane istraživačke djelatnosti
i ugovorne projektne zadatke u službi ostvarivanja Nacionalnoga znanstvenoistraživačkog
programa, te mišljenja Ministarstva, utemeljenog na izvješću stručnog povjerenstva
da će instituti moći vrsno izvoditi znanstvenoistraživačku djelatnost."

Članak 4.

Članak 24. mijenja se i glasi:

"Privatni institut osniva se odlukom osnivatelja uz prethodnu suglasnost
Ministarstva i uz pribavljeno mišljenje Nacionalnoga znanstvenog vijeća."

Članak 5.

Članak 26. briše se.

Članak 6.

U članku 30. stavak 1. mijenja se i glasi:

"Udruga se može baviti znanstvenoistraživačkom djelatnošću i registrirati
se kao znanstvena udruga uz prethodnu suglasnost ministra."

Članak 7.

U članku 36. stavak 1. mijenja se i glasi:

"Ravnateljem javnog instituta može biti imenovana osoba koja ispunjava
uvjete najmanje za izbor u znanstveno zvanje znanstvenog suradnika."

Stavak 3. mijenja se i glasi:

"Ravnatelja javnog instituta imenuje i razrješava ministar na prijedlog
upravnog vijeća instituta."

Iza stavka 3. dodaju se novi stavci 4. i 5. koji glase:

"U postupku imenovanja, upravno vijeće osniva stručno povjerenstvo sastavljeno
najmanje od jedne trećine znanstvenika sa instituta, koje provjerava ispunjavaju
li pristupnici opće i posebne uvjete za ravnatelja u skladu sa statutom
instituta.

Upravno vijeće instituta na temelju izvješća stručnog povjerenstva dostavlja
ministru prijedlog za imenovanje ravnatelja."

Dosadašnji stavci 4. i 5. postaju stavci 6. i 7.

Članak 8.

U članku 37., stavak 4. briše se.

Članak 9.

U članku 38. stavku 1. iza riječi: "Zakona," dodaju se riječi: "uz pribavljeno
mišljenje Nacionalnog znanstvenog vijeća".

Iza stavka 1. dodaje se novi stavak 2. koji glasi:

"Ako Nacionalno znanstveno vijeće ne da mišljenje iz stavka 1. ovoga
članka u roku od mjesec dana od uredno podnesenog zahtjeva, smatra se da
je njegovo mišljenje pozitivno."

Dosadašnji stavak 2. postaje stavak 3.

Dosadašnji stavak 3., koji postaje stavak 4., mjenja se i glasi:

"Rješenje o brisanju iz Upisnika konačno je u upravnom postupku."

Dosadašnji stavak 4. postaje stavak 5.

Članak 10.

U članku 39. stavak 2. mijenja se i glasi:

"Znanstvenoistraživačku djelatnost uz znanstvenike obavljaju i istraživači
izabrani u istraživačko zvanje po odredbama ovoga Zakona."

Članak 11.

U članku 42. stavak 2. mijenja se i glasi:

"Za mlađeg asistenta može biti, na vrijeme od četiri godine, izabrana
osoba sa završenom dodiplomskom izobrazbom i ako ispunjava uvjete za upis
na poslijediplomski znanstveni studij."

Iza stavka 5. dodaje se stavak 6. koji glasi:

"Ženama izabranim na mjesto mlađeg asistenta, asistenta i višeg asistenta,
vrijeme porodnog dopusta ne računa se u vrijeme predviđeno u stavcima 2.,
3. i 4. ovoga članka."

Članak 12.

Članak 43. mijenja se i glasi:

"Za znanstvenog suradnika može biti, na vrijeme od pet godina, izabrana
osoba koja ima stupanj doktora znanosti i objavljene znanstvene radove
u časopisima i publikacijama (knjige, monografije i sl.) s međunarodno
priznatom recenzijom i s njima po vrsnoći izjednačenim časopisima i publikacijama.

Za višeg znanstvenog suradnika može biti, na vrijeme od pet godina,
izabrana osoba koja ima stupanj doktora znanosti i objavljene značajne
znanstvene radove u časopisima i publikacijama (knjige, monografije i sl.)
s međunarodno priznatom recenzijom i s njima po vrsnoći izjednačenim časopisima
i publikacijama, koji su pridonijeli razvoju znanstvenog područja, nove
radove nakon izbora u prethodno zvanje te najmanje tri godine znanstvenostraživačkog
rada u znanstvenom zvanju.

Za znanstvenog savjetnika može biti, na vrijeme od pet godina, izabrana
osoba koja ima stupanj doktora znanosti, najmanje tri godine znanstvenoistraživačkog
rada u znanstvenom zvanju višega znanstvenog suradnika i veći broj objavljenih
znanstvenih radova u časopisima i publikacijama (knjige, monografije i
sl.) s međunarodno priznatom recenzijom, i s njima po vrsnoći izjednačenim
časopisima i publikacijama**,** koji su značajnije utjecali na razvoj
znanosti te ako je uspješno sudjelovao u znanstvenim projektima i programima
i ima nove radove nakon izbora u prethodno zvanje.

Znanstvenik iz stavka 1., 2. i 3. ovoga članka, može biti ponovno izabran
u isto zvanje, ako ima radove objavljene nakon posljednjeg izbora.

U smislu stavka 1., 2. i 3. ovoga članka, časopisima i publikacijama
(knjige, monografije i sl.) s međunarodno priznatom recenzijom, smatrat
će se recenzirani časopisi i publikacije (knjige, monografije i sl.) uvedeni
u međunarodne indekse.

Ministar će na prijedlog znanstvenoga područnog vijeća utvrditi mjerila
vrednovanja ili popis časopisa i publikacija (knjige, monografije i sl.)
s međunarodno priznatom recenzijom, kao i s njima po vrsnoći izjednačenih
časopisa i publikacija (knjige, monografije i sl.).

Znanstvenik po drugi put izabran u zvanje znanstvenog savjetnika

zadržava to zvanje kao trajno."

Članak 13.

U članku 44. stavak 5. mijenja se i glasi:

"Znanstveno vijeće Ministarstva utvrđuje mjerila koje moraju zadovoljavati
znanstvena, odnosno stručna vijeća da bi bila ovlaštena za provedbu postupka
izbora; ovlaštenje daje ministar na temelju tih mjerila; ministar propisuje
postupak traženja tog ovlaštenja."

Stavak 6. mijenja se i glasi:

"Stručno povjerenstvo dužno je sastaviti izvješće o izboru te mu priložiti
mišljenje znanstvenoga područnog vijeća."

Članak 14.

U članku 46. stavku 2. iza broja: "45." dodaju se riječi: "stavka 3.".

Članak 15.

U članku 48. stavku 2. iza riječi: "znanstveno-nastavna" dodaju se riječi:
"i suradnička".

Članak 16.

U članku 51. iza stavka 1. dodaju se stavci 2., 3., 4., 5. i 6. koji
glase:

"Znanstveniku koji je izabran u znanstveno zvanje prestaje ugovor o
radu završetkom godine u kojoj navršava 65 godina života.

Sa znanstvenikom u znanstvenom zvanju znanstvenog savjetnika, koji je
navršio 65 godina života, institut može sklopiti ugovor o radu ako za tim
postoji potreba i ako se na natječaj ne javi osoba koja ispunjava uvjete.

Instituti su dužni raspisati natječaj iz stavka 2. ovoga članka svake
godine.

U slučaju iz stavka 3. ovoga članka za znanstvenog savjetnika kojemu
se produžuje ugovor o radu na jednu godinu nije potrebno provesti postupak
izbora prije isteka roka na koji je izabran.

Sa znanstvenikom iz stavka 3. ovoga članka može se sklopiti ugovor o
radu najduže do kraja godine u kojoj navršava 70 godina života."

Članak 17.

U članku 55. stavak 2. mijenja se i glasi:

"Ugovor o radu sklapa se na vrijeme do četiri godine u kojem roku znanstveni
novak mora steći znanstveni stupanj magistra znanosti, odnosno produžuje
se do osam godina u kojem roku znanstveni novak mora steći akademski stupanj
doktora znanosti."

Iza stavka 2. dodaju se novi stavci 3. i 4. koji glase:

"Iznimno, za pojedina medicinska specijalistička područja, može se sklopiti
ugovor o radu sa znanstvenim novakom i radi osposobljavanja znanstvenog
novaka za izbor u jedno od specijalističkih suradničkih zvanja u nastavi.

Sa znanstvenim novakom iz stavka 3. ovoga članka sklapa se ugovor o
radu na vrijeme do četiri godine."

Dosadašnji stavak 3., koji postaje stavak 5., mijenja se i glasi:

"Mjerila i pobliže uvjete za sklapanje ugovora o radu sa znanstvenim
novacima iz stavka 2. i 3. ovoga članka propisuje ministar, uz suglasnost
ministra zdravstva".

U dosadašnjem stavku 4., koji postaje stavak 6., iza riječi: "projektu"
briše se točka i dodaju riječi: "kao postdoktorand, na ugovor do tri godine
godine".

Članak 18.

U članku 68. dodaje se stavak 3. koji glasi:

"Sredstva za programe trajne istraživačke djelatnosti iz članka 22.
stavka 2. ovoga Zakona usmjeravaju se dijelom kroz stavke proračuna drugih
državnih tijela, a dijelom kroz Ministarstvo, u skladu s propisom o stjecanju
i raspodjeli sredstava u znanstvenoistraživačkoj djelatnosti koji donosi
ministar."

Članak 19.

U članku 76. stavku 3. riječi: "dinarsku protuvrijednost iznosa od 5.000
DEM", zamijenjuju se riječima: "20.000 kuna".

Članak 20.

U članku 85. stavak 5. mijenja se i glasi:

"Znanstvenici iz stavka 1. ovoga članka koji u ponovnom izboru ne ispune
uvjete za izbor u više ili isto zvanje po odredbama ovoga Zakona mogu zadržati
to zvanje tri godine od dana stupanja na snagu ovoga Zakona."

Iza stavka 5. dodaje se novi stavak 6. koji glasi:

"Sa znanstvenicima iz stavka 5. ovoga članka koji ne ispune uvjete za
izbor u više ili isto zvanje po odredbama ovoga Zakona, može se sklopiti
ugovor o radu na određeno vrijeme, bez raspisivanja natječaja, najdulje
do 3. studenog 1998. godine. Ovaj se ugovor ne može produljivati niti sklapati
novi."

Dosadašnji stavak 6. postaje stavak 7.

Članak 21.

Prvi Nacionalni znanstvenoistraživački program donijet će se najkasnije
u roku od dvije godine od dana stupanja na snagu ovoga Zakona.

Prvi Nacionalni znanstvenoistraživački program donosi se za razdoblje
od tri godine.

Članak 22.

Ministar će donijeti provedbene propise za primjenu Zakona o znanstvenoistraživačkoj
djelatnosti ("Narodne novine" br. 96/93. i 34/94.) i ovoga Zakona, u roku
od šest mjeseci od dana stupanja na snagu ovoga Zakona.

Članak 23.

Ovlašćuje se Odbor za zakonodavstvo Zastupničkog doma Sabora da utvrdi
i izda pročišćen tekst Zakona o znanstvenoistraživačkoj djelatnosti.

Članak 24.

Ovaj Zakon stupa na snagu osmoga dana od dana objave u "Narodnim novinama".

Klasa: 640-01/96-01/01

Zagreb, 29. ožujka 1996.

ZASTUPNIČKI DOM

SABORA REPUBLIKE HRVATSKE

Predsjednik

Zastupničkog doma Sabora

**akademik Vlatko Pavletić,** v. r.

---

Zakon, NN 29/1996-574